b'\n_START_ARTICLE_\nSTI 2011\n_START_SECTION_\nZgodovina\n_START_PARAGRAPH_\nPi\xc5\xa1tole STI so brez izjeme naslednice legendarne pi\xc5\xa1tole Colt 1911. Podjetje je za\xc4\x8delo izdelovati pi\xc5\xa1tole v osemdesetih letih 20. stoletja. Tovarna je nadaljevala tradicijo coltovih izdelkov, le da je za izdelavo svojih po\xc5\xa1tol uporabila najnovej\xc5\xa1e na\xc4\x8dine izdelave jekla. Pi\xc5\xa1tole STI so \xc5\xbee od samega za\xc4\x8detka v prvi vrsti namenjene \xc5\xa1portnim strelcem, katerim se tovarna tudi neprestano posve\xc4\x8da. Tako je postala ena redkih na svetu, ki izdela pi\xc5\xa1tolo po naro\xc4\x8dilu in na ta na\xc4\x8din izdeluje unikatne pi\xc5\xa1tole izdelane dobesedno po merah tekmovalca.\n_START_SECTION_\nOpis\n_START_PARAGRAPH_\nVse pi\xc5\xa1tole STI so izdelane iz visoko kakovostnega jeklenega ali duraluminijastega okvirja, ki sega vse do konca cevi (t. i.\xc2\xa0\xc2\xbbfull dust cover\xc2\xab), na katerega je nasajeno jekleno zaklepi\xc5\xa1\xc4\x8de. Cevi so prav tako izdelane iz najkakovostnej\xc5\xa1ega jekla, pi\xc5\xa1tole pa imajo po pravilu fiksen prednji in nastavljiv zadnji merek. Obloge ro\xc4\x8daja so prav tako izdelane iz najbolj\xc5\xa1ih materialov (plastike, lesa ali aluminija) in vse mo\xc4\x8dno narezane, da zagotavljajo dober oprijem. Vse pi\xc5\xa1tole delujejo na principu kratkega trzanja cevi z Browningovim zaklepom (kot pri originalnem Coltu M1911). Za varnost prav tako skrbi enaka varovalka udarnega kladivca, kot pri Coltu, ki se nahaja na zadnjem delu okvirja pi\xc5\xa1tole, neposredno nad ro\xc4\x8dajem.'